<classify> Samatta alikwenda jana kumsalimia Kikwete, ambaye ni Mwenyekiti wa Chama Cha Mapinduzi CCM na kumweleza mafanikio aliyoyapata katika ushindi wa mchezaji bora wa Afrika kwa wachezaji wa ndani, tuzo zilizotolewa hivi karibuni Abuja, Nigeria.Akizungumza na waandishi wa habari Makao Makuu ya Chama Cha Mapinduzi CCM baada ya mazungumzo na Samatta, Dk Kikwete alimpongeza Samatta kwa kuitoa Tanzania kimasomaso na kumtakia baraka katika safari yake ya Ulaya.Nimempongeza sana kwa sababu kwa muda mrefu Watanzania tulikuwa tunakosa furaha, tulikuwa hatupati yale mambo ya kwenye michezo, tumekosa vikombe, tumekuwa na ukame mkubwa wa vikombe, lakini angalau sasa Mbwana kwenye soka hii ametuinua na kutupa furaha, alisema.Samatta anatarajiwa kujiunga na timu ya Genk inayoshiriki Ligi Kuu ya Ubelgiji baada ya kumaliza mkataba wake TP Mazembe Juni mwaka huu.Kikwete alisema amempongeza Samatta huku akirudia maneno aliyomwambia pindi walipokutana kule Kinshasa kwamba alenge juu zaidi kutimiza ndoto zake.Kwenye mpira yeye shabaha yake ni kwenda kucheza kwenye ligi kubwa za Ulaya na mwelekeo ndio huo, kuna timu kadhaa za Ulaya zinamuomba aende akacheze huko, namtakia baraka ikiwa kila Jumamosi tutakuwa tunatizama kwenye luninga, ni jambo la furaha kwa hiyo nimemtakia kila la heri, alisema.Naye Samatta alimkabidhi Kikwete jezi namba 9 anayovaa TP Mazembe, huku akisema kuwa, Rais huyo mstaafu ni miongoni mwa watu waliochangia mafanikio yake kwani alikuwa akimtia moyo.Nilikutana naye Kinshansa na kuna maneno aliniambia ambayo ni mazuri yalinijenga kwa kweli, Kikwete ni mmoja katika mafanikio niliyoyapata,alisema na kuishukuru Serikali kwa kumuunga mkono.Samatta alipata pointi 127, mbele ya mchezaji mwenzake wa TP Mazembe, kipa Robert Muteba Kidiaba wa DRC, aliyepata pointi 88, wakati mshambuliaji wa Etoile du Sahel ya Tunisia na timu ya taifa ya Algeria, Baghdad Bounedjah amepata pointi 63.Mafanikio ya Samatta yanamfanya kuwa mchezaji wa kwanza wa ukanda wa Afrika Mashariki na Kati kushinda tuzo kubwa ya Afrika, yanakuja baada ya kuiwezesha Mazembe kutwaa taji la tano la Ligi ya Mabingwa Afrika, huku akiibuka mfungaji bora kwa mabao yake manane.  <topic>: MICHEZO 